Militêre veterane betoog oor pensioenvoordeleMilitêre veterane het Maandag by die kantoor van die departement van militêre veterane betoog (Foto: ANA) Die polisie in Hatfield in Pretoria is Maandag na die departement van militêre veterane ontbied nadat voormalige weermaglede die departement glo met geweld gedreig het indien hulle nié voordele van die regering ontvang nie. Die voormalige weermaglede het glo betoog teen die departement wat nié meer ŉ pensioen betaal aan veterane wat haweloos is nie en dat ander voordele glo ook ontneem is. Dit volg nadat die departement oor die naweek gesê het hy is besorg oor inligting dat sommige militêre veterane ŉ “onwettige optog” volgende week na sy kantoor in Pretoria beplan. “Ons het nog geen geld sedert November verlede jaar ontvang nie. Ons werk nie. Ons het niks om van te leef nie. Ek is nou 70 jaar oud en my kinders is ook oud,” het Willie Meyer, een van die lede, gesê. “Hoekom kan die regering of die departement ons nie ondersteun nie? Wat moet ons doen? Hulle moet regmaak wat hulle verbrou het. Ons wil nie met hulle baklei nie, maar ons kan met hulle baklei. Hulle moet onmiddellik stop waarmee hulle besig is. Ons soek geld. Ons soek ons pensioen.” Ronnie Theyser, nog ŉ oudweermaglid, sê die lede is glo R4 500 maandelikse pensioengeld beloof. Volgens hom is die meeste van die lede broodwinners wat geld nodig het om “groot families te voed”. “Hulle [die departement] het gesê ons pensioenfondse sal onmiddellik begin uitbetaal sodra die maatskaplike hulpfonds van die weermag nie meer betaal nie. In dié stadium kry nie enige van ons geld van die maatskaplike fonds nie, net boodskappe wat sê dat die departement ons sal besoek.” Volgens Theyser het die lede maandeliks maar R1 200 van die hulpfonds ontvang. Andries Nkome, ŉ regsverteenwoordiger vir die militêre veterane, sê die lede het “min griewe”, maar dat hulle eis om gehoor te word. “Elke keer wanneer hulle by die departement opdaag, moet hulle weer terugkeer huis toe. Ek het verlede jaar ŉ brief aan die departement geskryf om te sê dat die oudweermaglede oor hulle pensioenvoordele wil vergader. Die brief is nooit beantwoord nie. Hulle is nie vandag hier om te betoog nie, hulle is hier om die departement te besoek en om hulp te ontvang,” het hy gesê. Nkome sê die lede is ongelukkig dat die departement die polisie ontbied het terwyl hulle net vrede en antwoorde wil hê. “Hulle is baie vreedsaam. Hulle sal die hele dag hier deurbring omdat hulle eenvoudig geduldig is. Hulle is arm en het nie eens huise nie. Hulle kinders gaan nie skool toe nie. Sommige van die kinders is saam met hulle hier. Hulle soek net antwoorde.” Mbulelo Musi, woordvoerder van die departement van militêre veterane, was nie onmiddellik beskikbaar vir kommentaar nie.